paragraph_text: Sayri Túpac (Cusco, o. 1535. – Cusco, 1561.), drugi vladar Vilcabambe (1544. – 1560.) iz dinastije Cuzcohanan. Bio je sin Manca Inca Yupanquija, posljednjeg Sapa Inke u Cuscu pod kontrolom konkvistadora i njegove sestre Cura Ocllo te brat Titu Cusija i Túpaca Amarua I. Otac je isprva prihvatio krunu koju mu je ponudio Francisco Pizarro. Međutim, kada su za njegove odsutnosti njegova braća Gonzalo, Juan i Hernando počela zlostavljati narod, Manco Inca se 1536. godine odmetnuo od španjolske kontrole i sakupio vojsku kojom je, tijekom građanskog rata između Francisca Pizarra i Diega de Almagra, opsjeo grad Cusco u savezu s potonjim. Nakon Almagrova poraza povukao se u Vilcabambu gdje je osnovao novu državu Inka.